kardosdrur/scandi-wiki huggingface dataset:
Professionel

Professionel (af latin "professio": levevej, erhverv, næring; branche; håndtering, bestilling, profession; fag). Som tillægsord bruges "professionel" oftest om en persons lønarbejde, og som navneord om en sådan person, "en professionel" i et fag.

I daglig tale anvendes professionel overvejende på to måder:
Adskillelsen af indlærte færdigheder fra autodidakte færdigheder: Den, der er skolet i praktiske færdigheder, arbejdsetik og -disciplin vs. udøveren af en fritidsbeskæftigelse, en amatør.
Synonymt med at udøve betalt, faglært arbejde.

I brancher, hvor udøvere er overvejende autodidakte, er vurderingen af det betalte arbejde dog afhængig af sammenhængen, hvor stor synlighed ofte ligestilles med profession. F.eks. under idrætsudøvelse omtales en fodboldspiller først som (fagligt) professionel, når vedkommende "købes" og "sælges" mellem forskellige klubber og får penge for at udøve sin sport, mens en forfatter først antages at være professionel, når vedkommende jævnligt omtales i medierne, modtager offentlige kunstlegater og hædersbevisninger og har bøger stående på hylderne i biblioteker og boghandlere. Begrebet påhæftes sjældent traditionelle erhverv som læger, håndværkere osv., da man går ud fra at udøverne hér lever af deres erhverv.

Professionelle antages ofte at have en særlig samfundsmæssig status, og gives ofte monopol på de ydelser, de leverer , gennem særlige lovsæt, der tilsigter at beskytte såvel leverandører som brugere – f.eks. etisk opførsel, ankemuligheder, sikkerhedsregler o.a.

Den sociologiske definition på profession er en særligt uddannet erhvervsgruppe, som ved særlig teoretisk og videnskabeligt funderet viden og/eller subjektivt opbygget praksiserfaring adskiller sig fra andre erhverv. Professioner opdeles i "klassiske" professioner som præster, læger og advokater, og i "semi-professioner“ som folkeskolelærere, sygeplejersker, socialrådgivere, samt håndværksprofessionerne elektriker, tømrer osv.

Fordi så mange mennesker i dag udtrykker sig i de kunstneriske felter, er det tilfaldet skattevæsnet magt at definere professionalisme på det kunstneriske område. Skattevæsnets placering af et kunstområdes udøver inden eller uden for den skattemæssige gråzone kaldet "kunstneres beskatning", med tilståelse af forskellige niveauer af fradragsret, opdeler således kunstnere i professionelle kunstnere og "hobbykunstnere". Hvilket dog ikke altid er lig hhv. højt og lavt indtægtsniveau.

Ordet "professionel" høres ofte anvendt med forstærkende superlativer som betegnelse for ulasteligt udført arbejde, altså arbejde der fuldstændigt overholder samfundets eller en kundes normer og krav: "Det er hyper-professionelt udført" – men er ikke i sig selv en definition på høj kvalitet eller kunst, høj etik eller at være veldisciplineret, om end det ofte anvendes i dén forbindelse.

Se også
 Forbruger

Noter 

Stillingsbetegnelser
MIRC

mIRC er et shareware klientprogram til IRC-netværker, der af mange mennesker er set som den bedste IRC-klient.

Betydningen af M'et i mIRC er stadig ukendt, men skaberen Khaled Mardam-Bey forklarer at det kunne stå for "moo". Ingen er dog sikker, end ikke Khaled selv.

Det menes af nogle, at mIRC er et af de nemmeste klienter at scripte bots i. En bots funktion kunne eventuelt være, at reagere på noget tekst, der bliver skrevet på en kanal, hvorefter den behandler disse data og udfører en opgave. Disse bots er meget udbredte, men til service bots, som ChanServ og NickServ, bruger man mest programmer som Anope, da mIRC ikke er meget sikkert til den slags store opgaver. mIRC bliver mest brugt til "personlige" bots.

Sproget man bruger til at scripte bots og andre funktioner i, hedder mIRC Scripting Language, bedre kendt som MSL, og er forholdsvis nemmere at lære end mange andre sprog som bruges til IRC-scripting, blandt andre Perl og Tcl.

Referencer

Eksterne henvisninger 
 Den officielle mIRC hjemmeside
 Stort community om MSL 

IRC-klienter
Internet-software til Windows
QuakeNet

QuakeNet er verdens største IRC-netværk, som gennemsnitligt har omkring 100.000 brugere hver dag og over 180.000 kanaler. På sit højdepunkt, 8. februar 2005, var der 243.394 enheder forbundet til netværket.

QuakeNet blev startet i 1997 som et IRC-netværk til QuakeWorld-spillere, og er siden vokset gennem årene og har tiltrukket mange andre computerspillere – ofte klaner fra spil som Counter-Strike og lignende.

Eksterne henvisninger 
 QuakeNet

Referencer 

 

Chattjenester
Jürgen Ovens

Jürgen Ovens (født 1623, død 9. december 1678) var den gottorpske hofmaler i 1600-tallet. Han blev født i 1623 i Tønning i Nordfrisland som søn af en velhavende købmand. Som ung mand blev han uddannet i Amsterdam, hvor han måske var elev af Rembrandt. Senere blev han Gottorpernes hofmaler. Sin hovedindsats ydede han i portrætmaleriet. Han malede også en række portrætter af den danske kongefamilie. Han døde 1678 i Frederiksstad.

Eksterne henvisninger 

 Biografi i Salmonsens Konversationsleksikon

Historiemalere
Hofmalere fra Danmark
Personer fra Tønning
Personer i Dansk Biografisk Leksikon
Barokmalere
Slagmalere
Berta Katharina Lassen

Berta Katharina Lassen eller Käte Lassen (7. februar 1880 – 22. december 1956) var en tysk kunstmaler fra Flensborg.

Käte Lassen er født i 1880 i Flensborg. Hendes far var en anset guldsmed i 3. generation. Hun fik allerede som 16-årig tegneundervisning i Hamborg og tog senere en kunstneruddannelse i München. I 1904 vendte hun tilbage til sin hjemby, hvor hun indrettede sit eget atelier. Sommermånederne tilbragte hun dengang i den lille fiskerby Stenbjerghav (tysk Steinberghaff) i Angel. Hun arbejdede her med forsøgene på at tegne udtryksfulde og intense menneskeskildringer. Senere samme år rejste hun til København, hvor hun boede i flere måneder. Hjemturen i foråret 1905 gik via Skagen og den jyske vestkyst. 1908 var hun på studieophold i Paris.

I København og Skagen kom hun i kontakt med dansk og nordisk kunst. Hun blev inspireret af Edvard Munch og de danske Skagensmalere Anna og Michael Ancher, Christian Krohg og P.S. Krøyer. Især Anna Anchers billeder gjorde stort indtryk på hende.

Käte Lassen var tiltrukket af menneskene på den danske vestkyst og tog næsten hver eneste sommer ophold i Klitmøller og Nørre Vorupør og senere i Stenbjerg i Thy for at finde motiver til sin kunst. Hvor de andre kunstnere især malede landskaber, var hun en stor fortolker af menneskene og deres liv og følelser.

Under den første verdenskrig forsvandt de klare farver i hennes værker og blev erstattet med mørkegrå, blå og brunlige toner. Skikkelser er mærket af angst og smerte. Først i begyndelsen af 1920'erne begyndte hun igen at bruge mere levende farver.

I 1928 begyndte Käte Lassen at arbejde med kirkekunst. Hendes første værk er tre mosaikbilleder til den tyske kirke i Harreslev. Hendes sidste store værk blev syv store mosaikvinduer i Mariekirken i Flensborg. Hun brugte de sidste 10 år af sit liv på denne store opgave.

Käte Lassen døde i 1956 i Flensborg. Käte Lassen blev egentlig døbt Bertha Katharina, men hun brugte sit kælenavn Käte hele livet.

Litteratur 
 Leif Dahl: Käte Lassen – Tysk maler og kirkemosaik-kunstner, Sønderjysk Månedsskrift 2/2008.
 Christian Helmer Jørgensen: Käte Lassen: en grænsebrydende kunstner, udg. af: Museet for Thy og Vester Hanherred, Thisted 2003. 
 Käte Lassen: I klittens sand ved havets rand, billedbog, udg. af: H. u. Chr. Kuhlmann, Dresden 2010. 
 Ludwig Rohling: Käte Lassen. Das Werk der Malerin, Flensborg 1956.
 Christina Mahn: Käte Lassen 1880 – 1956. Grenzgängerin der Moderne, Heide 2007. 
 Ulrich Schulte-Wülwer: Malerei in Schleswig-Holstein, Katalog der Gemäldesammlung des Städtischen Museums Flensburg, Heide 1989.

Eksterne henvisninger 
 

 Museer i Slesvig-Holstein: Billedfortegnelse 
 Grænseforeningen: Billedgalleri
 Hjemmeside om Käte Lassen 
 

Malere fra Tyskland
Personer fra Flensborg
Kirsten Madsdatter

Kirsten Madsdatter (død 1629) var Christian IV's elskerinde og mor til Christian Ulrik Gyldenløve. Hun havde et forhold til ham allerede inden dronning Anna Cathrines død i 1612. Hendes søn Ulrik Christian fødtes i 1611, samtidig med kongeparrets søn Ulrik.

Hun var muligvis datter af Københavns borgmester Matthias Hansen og var kammerpige hos dronning Anna Cathrine.

Referencer

Litteratur 
 
 Lars Bisgaard, Claus Bjørn, Michael Bregnsbo, Merete Harding, Kurt Villads Jensen, Knud J. V. Jespersen, Danmarks Konger og Dronninger (København 2004)

Danske kongers elskerinder
Danskere i 1600-tallet
Neuss

Neuss er en by i Tyskland, nærmere bestemt i Nordrhein-Westfalen. I 2009 har byen 151.280 indbyggere, og et areal på 99,48 km².

 
Hanse
Svaneborg

Svaneborg () var en middelalderborg på halvøen Svans i Sønderjylland. Borgen blev opført af Erik af Pommern i 1415 og lå på Sliens sydlige bred ved Sundsager over for Arnæs og tæt ved den nuværende bebyggelse Mølleskov. Borgens formål var formodentlig beskyttelsen af handelsvejen til Slesvig by. Kongen var dengang i konflikt med Hanseforbundet. Tæt ved borgen lå den nu forsvundne landsby Rinkenæs (). Borgen lå afskærmet bag et af Sliens mange nore.

Svaneborgen blev senere nedrevet. Endnu i 1903 kunne resterne af slotsvoldene ses. På slotsbakken står siden 1700-tallet et bolighus.

Litteratur 
 Seebach, Carl Heinrich: 800 Jahre Burgen, Schlösser und Herrenhäuser in Schleswig-Holstein. Mit Aufnahmen von Otto Vollert und anderen. Neumünster 1988. 

Danmark i 1400-tallet
Forsvundne bygninger, konstruktioner og anlæg i Sydslesvig
Svans
Slien
Carl Fabergé

Peter Carl Fabergé (russisk: Карл Гу́ставович Фаберже́,  ; født 30. maj 1846, død 24. september 1920) var en russisk guldsmed og juvelér af fransk og dansk afstamning. Hans mest berømte værker er 57 påskeæg (Fabergé-æg), som han leverede til den russiske tsar-familie fra 1885 til den russiske revolution.

Han blev født i Sankt Petersborg som søn af juvelér Gustav Fabergé (balttysker af fransk afstamning) og dennes danske hustru Charlotte Jungstedt.

Efter revolutionen i 1917 flygtede han til Schweiz, hvor han døde i 1920. Han er begravet i Cannes.

Eksterne henvisninger 
 

Personer fra Sankt Petersborg
Kongelige hofleverandører
Rusland i 1800-tallet
Russere i 1900-tallet
Guldsmede
Kentaur-asteroider

Kentauerne er en gruppe af is-planetoider opkaldt efter den mytologiske race kentauer. De kredser om Solen i en bane mellem Jupiter og Neptun, og krydser gasgiganternes baner. Den første Kentaur, som blev opdaget var 2060 Chiron i 1977.

Der er endnu ikke blevet taget billeder af en kentaur tæt på af en rumsonde, men noget tyder på at Saturns måne, Phoebe, er en indfanget Kentaur. Rumsonden Cassini-Huygens passerede Phoebe i 2004. Derudover har Hubble teleskopet taget billeder af 8405 Asbolus.

Hos to kentauere, Chiron og 60558 Echeclus er der blevet observeret en kometkoma, og er derfor blevet klassificeret som både asteroider og kometer. Det er muligt at flere kentauere er kometer.

Karakteristika 
Da kentauerne ofte krydser gasgiganternes baner er deres baner meget ustabile, og de er måske oprindeligt kuiperbælteobjekter, der er blevet flyttet til en bane nærmere Solen. Deres kaotiske baner betyder et de kan blive til aktive kometer.

Deres relativt lille størrelse og afstand fra Jorden gør det svært at foretage præcise observationer af overfladen og bestemme deres sammensætning, men farven og spektralanalyser kan give en idé om deres oprindelse.

Kentauerne fremviser en så høj variation af farver, at en simpel model for deres overflades sammensætning må afvises. Men de kan tilsyneladende inddeles i to grupper:
 Meget rød, exp: 5145 Pholus
 Blå (grøn-blå), exp: 2060 Chiron
Forskellene i farve formodes at være et resultat af forskelle i oprindelse.

Eksterne link 
 List of Centaurs and Scattered-Disk Objects
 Centaurs from The Encyclo-pedia of Astrobiology Astronomy and Spaceflight

Solsystemet
Mette Heeno

Mette Heeno (født 29. juni 1976) er en dansk manuskriptforfatter.

Har bl.a. skrevet manuskript til spillefilmene Terkel i knibe (2004), Fakiren fra Bilbao (2004), Nynne (2005) og Supervoksen (2006).
Hun har også skrevet manuskripter til afsnit af "Langt fra Las Vegas" sitcom'en.

I 2009 begyndte hendes comedy-/drama-serie (dramedy) "Lærkevej" på TV 2.

Eksterne kilder/henvisninger 
 Artikel i Filmmagasinet EKKO
 

Manuskriptforfattere fra Danmark
Dansksprogede forfattere fra Danmark
Personer i Kraks Blå Bog
Bølgemænd

Bølgemænd (tysk Wogemänner) var en røverbande på halvøen Ejdersted i Nordfrisland i middelalderen. Røverne var overlevende fra friserbyen Rungholt, som sank i havet efter den store manddrukning (en stormflod) i 1362. De plyndrede hele halvøen og boede på Bølgemandsborg (tysk Wogemannsburg) i Vesterhever.

Af byggematerialerne fra borgen byggede man kirken og præstegården i Vesterhever.

Litteratur
 Helge Noe-Ygaard: Sydslesvigske Sagn, København 1958.

Danmarks historie
Ejdersted
Vulcanoidebæltet

Vulcanoidebæltet er en gruppe af hypotetiske småplaneter, der kan kredse om Solen i en stabil bane indenfor Merkurs bane (0,08 – 0,21 AE).

De har fået navn fra den hypotetiske planet, Vulkan, som astronomer i 1700-tallet søgte efter uden held, for at kunne forklare anomalier i Merkurs bane (som senere er forklaret af Einsteins relativitetsteori).

Endnu er ingen Vulcanoide opdaget, trods flere efterforskninger, bl.a. fra højtflyvende F/A-18 Hornet fly og Black Brant-raketter. Observationer vanskeliggøres dog af Solens umiddelbare nærhed. Hvis de eksisterer, vil de have en diameter på under 60 km, da de ville være opdaget tidligere, hvis de havde været større.

Deres eksistens er postuleret, da denne region af Solsystemet er gravitationelt stabil, dvs. det er muligt for et objekt at have en stabil bane om Solen. Desuden indikerer de mange kratere på Merkurs overflade at Vulcanoider må have eksisteret på et tidligere tidspunkt i Solsystemets historie.

Fremtidige efterforskninger efter Vulcanoider skal sandsynligvis foretages af rumbaserede teleskoper.

Hvis de eksisterer, vil Vulcanoiderne være en underklasse af Aten-asteroiderne.

Asteroider
Solsystemet
Mågeøen

Mågeøen (tysk Möweninsel) er en holm i det nordlige Tyskland, beliggende i Slien i nærheden af Slesvig by. Den fungerer som et fuglereservat og ejes af naturforeningen Verein Jordsand zum Schutz der Seevögel und der Natur e.V..

En opsynsmand, en såkaldt mågekonge (på tysk Möwenkönig), våger også i nutiden over øen. Mågekongetitlen stammer fra hertugtiden på Gottorp Slot. Mågekongens opgave var at indsamle mågeæg til det fyrstelige hof og beskytte øen mod æggetyve. En dag om året fik det gemene folk lov til at besøge øen. Den såkaldte Möwenpreis udviklede sig til en folkefest, som 1867 blev forbudt af den preussiske regering.
Indtil 1989 samlede mågekongen mågeæg, som han solgte til restauranter og butikker. Afslutningen på mågeægsæsonen blev fejret med en offentlig mågeægspisningsfest. Fra 1989 blev der på grund af den stigende miljøforurening ikke mere indsamlet mågeæg. 

Det er kun lovligt at besøge Mågeøen, når det om vinteren er muligt at gå over isen. Den korteste vej til holmen er fra byparken Kongeengen (tysk Königswiesen) eller fra Hedeby Nor.

Historie 

I 1100-tallet byggede Knud Lavard på mågeøen borgen Skt. Jørgensborg. 1250 lykkedes det for Erik Plovpenning at erobre størsteparten af Abels hertugdømme. Den 10. august 1250 mødte kong Erik Plovpenning her sin bror hertugen af Sønderjylland Abel for at slutte forlig. Hertug Abel, der mente at han havde arveret til tronen, dræbte under mødet sin bror Erik og smed liget i fjorden. Næste morgen fik nogle fiskere liget i deres garn.
Efter sagnet skriger mågerne siden den tid: Erik, Erik. De kaldes også for Abels ravne eller for Eriks duer. 

Ved stranden på den sydøstlige side af Mågeøen fandt en lokal fisker år 2000 rester af en træbåd. 
Efter bjærgningen af træresterne kunne arkæologerne datere, at skibet var fra 1163, havde en længde på 15 m og en bredde på 4 m, bygget efter nordisk tradition og formodentlig bygget i nærheden af Slesvig.

Om det forhenværende slot på Mågeøen fortæller folkelegenden, at der blomstrer en nat hver hundred år en gul blomst på øen, som ved sin lys lod slottet og skatter på øen genopstå.

Eksterne henvisninger 
 Grænseforeningen  
 Marsch und Förde

Noter

Øer i Tyskland
Danmarks historie
Slien
Slesvig by
Boßeln

Boßeln (tysk) eller klootschieten (nederlandsk) er et keglespil fra det nordtyske og nederlandske kystområde. Spillet hører sammen med biikebrænding og rummelpot til de populære skikke i Nordfrisland. På dansk kaldes spillet Bos eller Bossel  .

Det spilles med keglekugler (bosler) på langstrakte veje i marsken. To hold spiller mod hinanden med mindst fire spillere på hver hold. Der kastes (bosles) skiftevis mellem de to holds spillere. Vinderen er holdet med de færreste kast på en fastlagt strækning. Spillet kræver kraft og koncentration, så kuglen ikke kommer af banen ved kastet, men i stedet ruller så langt som muligt. Kuglen er op til 12 cm stor og vejer op til 1100 g. Den består af pokkenholt eller kunststof og er fyldt med bly. Deltagerne ledsages af kritikere, der kommenterer kastene med anerkendelse eller spot. Bossel spilles traditionelt om vinteren. Efter afsluttet spil spises ofte grønlangkål.

Bos / Bossel kan i andre varianter også spilles på markerne eller enkeltvis i stedet for i gruppen. Spillets rødder går tilbage til middelalderen. Måske var denne form for kuglekastning en våbenløs kampteknik for folk, som officielt havde forbud mod at bære våben. Spillet kommer oprindeligt fra det nederlandske område og blev i 1600-tallet importeret af nederlandske digebyggere.

Spillet minder en del om det irske Irish road bowling.

Eksterne henvisninger 

 Bosselforening Slesvig-Holsten

Referencer 

Sport i Tyskland
Nordfrisland

en:Klootschieten
nds-nl:Klootscheetn
nl:Klootschieten
Steve Peregrin Took

Steve Peregrin Took (oprindelig Stephen Ross Porter) (28. juli 1949 i Eltham – 27. oktober 1980) var en britisk musiker. Født i Eltham i det sydlige London; tog siden navn efter hobbitten Peregrin Took (Pippin) i Tolkiens Ringenes Herre. Mest kendt for sit samarbejde med Marc Bolan i gruppen T. Rex.

Diskografi 
 1970 – Mick Farren – Mona – The Carnivorous Circus  featuring Steve Took as 'Shagrat the Vagrant' (Transatlantic Records)
 1970 : David Bowie - The World of David Bowie Played pixiephone (Decca Records) 
 1971 – Twink: Think Pink (LP feat. two Took songs, recorded summer 1969) (Sire Records)
 1990 – Shagrat: "Amanda" (b/w "Peppermint Flickstick") 7" single (Shagrat Records, distributed by Pyg Track)
 1992 – Steve Took's Shagrat: Nothing Exceeds Like Excess  12" EP, sleeve by Edward Barker (Shagrat Records, distributed by Pyg Track)
 1995 – Steve Peregrine Took: The Missing Link to Tyrannosaurus Rex CD (Cleopatra) re-released 2002 as Crazy Diamond CD (Voiceprint)
 2001 – Steve Peregrine Took's Shagrat: Lone Star CD (Captain Trip) re-released 2016, credited to "Shagrat feat. Steve Peregrin Took & Larry Wallis" on CD, 300 copy limited edition vinyl & Bandcamp with bonus tracks taken from above "The Missing Link ..." release (Purple Pyramid - subdivision of Cleopatra)
 2001 – Shagrat: Pink Jackets Required CD (Get Back)
 2004 – Steve Took's Horns: Blow It!!! The All New Adventures Of Steve Took's Horns CD (Cherry Red Records)

Musikere fra England
Ud & Se

Ud & Se er et gratis magasin fra DSB, som udkommer 11 gange årligt og kan afhentes i tog og på stationer over hele landet. 
Ud & Se er udkommet siden 1980. Det har et månedligt oplag på cirka 140.000 eksemplarer. Læsertallet er 563.000. Siden 1. januar 2013 produceres magasinet hos Datagraf Communications. 

Magasinet gør det i portrætter, men også i reportager, features og fotoserier om livsstil, kultur og politik. Ud & Se har desuden tradition for at publicere original litteratur. Typisk noveller skrevet til magasinet af danske forfattere. Flere af disse litteraturserier er udkommet i bogform, senest Pludselig sidste sommer, Gyldendal, 2008, med forord af Thomas Bredsdorff.

Priser 
Magasindesignere i Danmark. Ud & Se har i 2011, 2012 og 2013 modtaget priser fra MDID, blandt andet de to seneste år for bedst designede magasin.

Society of Publication Designers, SPD, den amerikanske sammenslutning af designere og grafikere, New York City: I 2005, 2006, 2007, 2008, 2009 og 2010har Ud & Se modtaget priser (hædrende omtale) fra SPD for godt magasindesign. I både 2008 og 2010 modtog Ud & Se og fotograf Casper Balslev desuden SPD's fineste pris, en guldmedalje, for fotografi i kategorien for kundemagasiner og fagblade. 

Dansk Fagpresse: I 2007 modtog Ud & Se Dansk Fagpresses hæderspris, Anders Bording Prisen, i kategorien foto (sammen med fotograf Simon Høgsberg). 

Datagraf: I 2007 modtog Ud & Se kommunikationsvirksomheden Datagrafs pris for godt magasindesign. 

Desuden modtog journalist Thomas Aue Sobol i 2008 journalistprisen Kristian Dahls Mindelegat, kendt som den lille Cavlingpris, for sine artikler fra Myanmar og Cambodia, der blandt andet er blevet trykt i Ud & Se (oktober 2007).

Ekstern kilde/henvisning
 Ud & Ses hjemmeside
 Society of Publication Designers hjemmeside
 Dansk Fagpresses hjemmeside

Tidsskrifter fra Danmark
DSB
Etableret i 1980
Magasinet Kbh

Magasinet KBH er et digitalt magasin, der tidligere også udkom som trykt magasin.

Magasinet udkom første gang 1. juli 2005 og indeholder artikler om Danmarks hovedstad København med vægt på den bymæssige udvikling og arkitektur.

Magasinet tilbyder også 2-vejs kommunikation i form af f.eks. en visions-sektion, hvor læsere kan indsende visioner for København, og andre læsere kan stemme disse op- og ned.

Magasinet er blevet kaldt et "populærmagasin om byudvikling" og har vundet flere priser.

Adm. direktør er Anders Ojgaard.
Redaktør er Noe Habermann.

Historie 
Magasinet KBH blev grundlagt i 2005 af Anders Ojgaard og Kasper Foged Rasmussen. Begge havde tidligere været tilknyttet det mere faglige blad 'Hovedstaden', men det var Anders Ojgaards ønske at gøre byudvikling til et anliggende for byens beboere generelt.

1. juli 2005 udkom den første udgave af Magasinet KBH, og frem til oktober 2010 udkom i alt 57 trykte udgaver af Magasinet KBH i et oplag på 32.000.

Herefter overgik Magasinet KBH til at være en rent digital udgivelse. I 2015 modtog magasinet udviklingsstøtte fra Medienævnet til udvikling af en ny platform, som blev lanceret året efter.

Magasinets omsætning kommer primært fra støttemedlemskaber og sponsorater.

Priser 
2007: Hovedprisen som "Årets Magasin" under MagAwards '07.
2007: Udnævnt i Politiken til 'Årets Blad 2007'.
2008: Nomineret til 'Årets Arne'.
2009: Selected Magazine, 'We Love Magazine Library', Tokyo.
2010: Udstillet på 'Dias Nórdicos', Madrid.
2011: Nomineret til 'Årets Arne'.

Eksterne henvisninger 
 Magasinet KBHs hjemmeside

Noter 

Tidsskrifter fra Danmark
Etableret i 2005
Dagens Puls

Dagens Puls er navnet på et gratismagasin, som udkommer 10 gange om året. Det kan afhentes på de fleste af landets apoteker samt hos en del læger og tandlæger.

Magasinet har til formål at informere læserne om sund livsstil og minder – i sit stofområde – nok mest om konkurrenten Helse .

Bladet udgives af lægeavisen Dagens Medicin og begyndte at udkomme i maj 2006.

Tidsskrifter om medicin
Tidsskrifter fra Danmark